《游处州石门洞赋长句二十韵》
宋代·徐恢

我闻石洞今几年，一朝来系秋风船。
大船膖肛小船远，渔舟替涉幽涧泉。
拖舟上上抵砂砾，更与略彴相夤缘。
黄冠道士衣翩翩，殷勤为我临涧边。
相逢一笑挽登岸，忽见珍馆罗修椽。
谢公旧隐无处问，洗眼但看山中篇。
佳哉南国典刑在，大羹遗味朱丝弦。
当是发兴岂神助，两峰对面攙青天。
主人掉头谓不尔，尚能飞瀑千仞悬。
杖筇西下取微径，其境过清神凛然。
初疑穷冬蕴积雪，惊飚拥下阴崖巅。
又疑冰绡挂林杪，薄暮缥缈摇轻烟。
蔽空乍觉微雨集，堕地复作跳珠圆。
谢公得尔句偏好，我今其忍相弃捐。
山奇水怪世莫测，神龙定自藏九渊。
龙兮汝能水下土，胡为懒惰贪昼眠。
自淮以北皆故壤，犬羊烂熳疆域膻。
挽河莫假壮士力，奔雷走电一洗湔。
我诗虽乏漫郎语，强颜犹可供磨镌。
为君他日落此笔，千秋万岁令人传。

作者简介：徐恢，生平不详。与赵蕃（昌父）有唱和。《永乐大典》辑其诗称《月台集》或《月台玉雪集》，已佚。今录诗十三首。